மைதிலி உபநயனம்

**மைதிலி உபநயனம்** *(Maithil Upanayan)* என்பது இந்தியத் துணைக்கண்டத்தின் மிதிலா பகுதியில் உள்ள மைதிலி பிராமணர்கள் மற்றும் மைதிலி காயசுதர்களால் கடைப்பிடிக்கப்படும் உபநயனம்சடங்கு ஆகும். இச்சடங்கு உபநயனம் பெறும் ஆணை உடல்,மன ரீதியாக  தூய்மைப்படுத்தி நற்பண்புகளுடனும் வாழத் தயார்படுத்தும் ஒரு தொடர் செயல்முறையாகும். இது ஒரு இந்து சமய வேதகால மத விழாவாகும். மிதிலா பகுதியில், உபநயனம் 'புனித முப்புரி நூல் எனப்படும் பூணூல் அணியும் சடங்கு' என்றும் அழைக்கப்படுகிறது. மிதிலா பகுதியில் உள்ள மைதிலி பிராமணர்கள் மற்றும் மைதிலி காயசுதர்களிடையே காணப்படும் உபநயன சடங்கு பாரம்பரியம், இந்தியத்துணைக்கண்டத்தின் மற்ற பகுதிகளை விட வேறுபடுகிறது. இதில் சில தனித்துவமான மற்றும் சிறப்பு வாய்ந்த சடங்குகள் உள்ளன. மைதிலி பிராமண சமூகத்தின் பாரம்பரியத்தில், ஒரு குழந்தை பிறந்ததிலிருந்தே பிராமணராகக் கருதப்படுவதில்லை. உபநயன விழா முடிந்த பின்னரே, அக்குழந்தை பிராமண அந்தஸ்து பெற்றதாக உறுதி செய்யப்படுகிறது. அதற்கு முன்பு, அக்குழந்தை 'பருவா' அல்லது 'பதுகா' என்ற மதிப்பைக் கொண்டிருக்கும். உபநயன சடங்குகளின் போது, ​​குடும்பப் பெண்கள், உறவினர்கள் மற்றும் அண்டை வீட்டாரால் மைதிலி மொழியில் பல நாட்டுப்புறப் பாடல்கள் பாடப்படுகின்றன. மைதிலி உபநயனம் அதன் சடங்கு சம்பிரதாயங்களை முடிக்க ஒரு வாரத்திற்கும் மேலாக ஆகும். இது ஆரம்பத்தில் பாசுகட்டி மற்றும் மரபத்தத்தி சடங்குகளுடன் தொடங்கி, பூணூல் மற்றும் சாகா சடங்குகளுடன் முடிவடைகிறது. மிதிலா பகுதியில் உள்ள காமேசுவர் சிங் தர்பங்கா சமசுகிருத பல்கலைக்கழகத்தால் வெளியிடப்பட்ட மிதிலா விசுவ வித்யாலயா பஞ்சாங்கத்தில் பரிந்துரைக்கப்பட்டுள்ளபடி, இது ஒரு மங்களகரமான நாளில்  மட்டுமே நடத்தப்படுகிறது.

## விளக்கம்
மிதிலா பகுதியில், உபநயன சடங்கு ஆண் குழந்தைக்கு நடத்தப்படுகிறது. உபநயன சடங்கு நடத்தப்படவிருக்கும் ஆண் குழந்தை *பருவா* என்று அழைக்கப்படுகிறது. மைதிலி உபநயன விழாவின் முதல் நாள் உதோக் என்று அழைக்கப்படுகிறது. இந்த நாளில், பருவா ஐந்து மூங்கில் மரங்களுக்கு *பித்தர்* எனப்படும் அரிசி மாவில் செய்யப்பட்ட பசை மற்றும் குங்குமம் இடுகிறார். பின்னர் அந்த மூங்கில் மரங்கள் பெரியவர்களால் வெட்டப்பட்டு குடும்பத்தின் முற்றத்திற்கு கொண்டு வரப்படுகின்றன. மூங்கில் மரங்களை வெட்டும் சடங்கு *பாசுகட்டி* என்று அழைக்கப்படுகிறது. இந்த மூங்கில்கள் மர்வா எனப்படும் குடிசை கட்டுவதற்குப் பயன்படுத்தப்படுகின்றன. அதன் முற்றத்தில் உபநயன சடங்குகள் நடத்தப்படும். 
பாசுகட்டி சடங்கிற்குப் பிறகு, மர்வா கட்டுவதற்கான அடுத்த சடங்கு *உதோக் மரபத்தத்தி* ஆகும். உதோக் மரபத்தத்திக்குப் பிறகு, வரும் செவ்வாய்க்கிழமை மதிமங்கள் சடங்கு நடத்தப்படுகிறது. இதில் மர்வா கட்டுவதற்காக பண்ணை அல்லது குளத்திலிருந்து மண் கொண்டு வரப்படுகிறது. பண்ணை அல்லது குளத்திலிருந்து மண் தோண்டும் புனித விழா *மட்கோர்* என்று அழைக்கப்படுகிறது. மட்கோர் சடங்கின் போது, ​​பருவாவின் தாய் தனது அன்பு மகனைத் தனது முக்காட்டால் மூடுகிறார். மேலும் அவரது பாட்டி, அத்தைகள் மற்றும் பிற பெண் உறவினர்களுடன் சேர்ந்து, அவர்கள் மைதிலி மொழி நாட்டுப்புறப் பாடல்களைப் பாடி, மண்ணுக்காக பூமியைத் தோண்டும் சடங்கைச் செய்கிறார்கள். அடுத்த சடங்கு குமாரம். சடங்கிற்குப் பிறகு, குமாரம் விருந்து ஏற்பாடு செய்யப்படுகிறது, இதில் திருமணமாகாத கன்னி பெண்கள்களுக்குச் சுவையான பானங்கள், பூரி மற்றும் இனிப்புகள் போன்றவை வழங்கப்படுகின்றன. குமாரம் விருந்தின் பிரசாதத்தைப் பெற குடும்ப உறவினர்களும், அண்டை வீட்டாரும் அழைக்கப்படுகிறார்கள்.  இது உபநயன நாளில் நடைபெறும் பூணூல் அணிவித்தல் என்ற முக்கிய சடங்கிற்கு ஒரு நாள் முன்னதாக ஏற்பாடு செய்யப்படுகிறது. குமாரம் விருந்தில் உள்ள உணவுப் பொருட்கள் குடும்பத்தின் குலதேவி/குலதெய்வத்தின் தன்மையைப் பொறுத்து வேறுபடுகின்றன. இது பொதுவாக சைவ உணவாகும். ஆனால் சில குடும்பங்களில், இந்த நாளில், குடும்பத்தின் குலதேவிக்கு காணிக்கையாக ஒரு ஆடு பலியிடப்படுகிறது. மாலையில், பலியிடப்பட்ட ஆட்டின் சமைத்த இறைச்சி, மற்ற உணவுப் பொருட்களுடன் தட்டுகளில் வைத்துப் படைக்கப்பட்டு விருந்து அளிக்கப்படுகிறது. விருந்தின் முடிவில், தட்டுகளில் தயிர் கட்டாயமாகப் பரிமாறப்படுகிறது. 

கடைசி நாளில், பூணூல் அணிவித்தல் நிகழ்வில் முக்கிய சடங்குகள் நடத்தப்படுகின்றன. இவற்றில் பருவா/பதுக்கின் தலையிலிருந்து முடியை அகற்றுதல், புனிதமான முப்புரி நூலை அணிவித்தல் போன்றவை அடங்கும். இந்த நாளில்,  முடி திருத்துபவர் பருவாவின் தலையிலிருந்து முடியை அகற்றுகிறார். பின்னர் வேத மந்திரங்கள் உச்சரிக்கப்பட்டு, முக்கிய சடங்குகள் செய்யப்படுகின்றன. மேலும் பருவாவின் உடலில் புனிதமான முப்புரி நூல் அணிவிக்கப்படுகிறது. இறுதியாக, பருவா பிராமணர் என்ற நிலைக்கு அறிவிக்கப்படுகிறார். தாய்வழி தாத்தா கிராமத்திலிருந்து கொண்டுவரப்பட்ட புதிய ஆடைகளை அவருக்கு அணிவிக்கப்படுகிறது. அதன்பிறகு *சுமாவன்* சடங்கு நடத்தப்படுகிறது, இதில் புதிதாக அறிவிக்கப்பட்ட இளம் பிராமணரை ஆசீர்வதிப்பதற்காக ஐந்து மூத்த ஆண் திருமணமான பிராமணர்கள் துர்வாக்சத் மந்திரத்தை உச்சரிக்கின்றனர்.

## பிராமண உணவு
உபநயன நாளின் மாலை அல்லது இரவு வேளையில், குடும்பத்தின் முற்றத்தில் ஒரு பிரம்மாண்டமான மைதிலி பிராமண விருந்து ஏற்பாடு செய்யப்படுகிறது. பிராமண உணவு விருந்தில், ஏராளமான பிராமணர்கள் அழைக்கப்படுகிறார்கள். அவர்களுக்கு சுரா-தயிர், இரசகுல்லா, குலாப் சாமூன், பருவகால காய்கறிகள் மற்றும் பிற இனிப்புகள் உள்ளிட்ட பல உணவுப் பொருட்கள் பரிமாறப்படுகின்றன.

## மேற்கோள்கள்


பகுப்பு:இந்து சமயம்
பகுப்பு:பீகாரின் பண்பாடு
பகுப்பு:இந்தியப் பண்பாடு
பகுப்பு:நேபாளம்